ബ്യൂബോണിക് പ്ലേഗ്

യെർസിനിയ പെസ്റ്റിസ് എന്ന ബാക്ടീരിയ മൂലമുണ്ടാകുന്ന മൂന്ന് തരം പ്ലേഗുകളിൽ ഒന്നാണ് ബ്യൂബോണിക് പ്ലേഗ് അഥവാ ലസികാപ്ലേഗ്.  ബാക്ടീരിയയുമായി സമ്പർക്കത്തിൽവന്ന് ഒന്നു മുതൽ ഏഴു ദിവസത്തിനുളളിൽ, പനി പോലുള്ള ലക്ഷണങ്ങൾ ഉണ്ടാകുന്നു.  ലക്ഷണങ്ങളിൽ പനി, തലവേദന, ഛർദ്ദി എന്നിവ ഉൾപ്പെടുന്നു.  ബാക്ടീരിയകൾ ചർമ്മത്തിൽ പ്രവേശിച്ചതിന് അടുത്തുള്ള ഭാഗങ്ങളിൽ വേദനയുളവാക്കുന്നരീതിയിൽ ലസികകൾക്ക് വീക്കം ഉണ്ടാകുന്നു.  ഇടയ്ക്കിടെ, ലസികകൾ വീർത്ത് പൊട്ടാം. 

അണുബാധയുടെ ഫലമായുണ്ടാകുന്ന മൂന്ന് തരം പ്ലേഗുകളാണ് : ബ്യൂബോണിക് പ്ലേഗ് (ലസികാപ്ലേഗ്), സെപ്റ്റിസെമിക് പ്ലേഗ് (രക്തത്തിലെ പ്ലേഗ്), ന്യൂമോണിക് പ്ലേഗ് (ശ്വാസകോശപ്ലേഗ്) എന്നിവ.  ബ്യൂബോണിക് പ്ലേഗ് പ്രധാനമായും പടരുന്നത് ചെറിയ മൃഗങ്ങളിൽ നിന്നുള്ള ഈച്ചകൾ വഴിയാണ്.  പ്ലേഗ് ബാധിച്ച് ചത്ത മൃഗങ്ങളുടെ ശരീരദ്രവങ്ങളുമായുളള സമ്പർക്കഫലമായും ഇത് സംഭവിക്കാം.    ചർമ്മത്തിൽ ഈച്ച കടിക്കുന്നതിലൂടെ ബാക്ടീരിയ ചർമ്മത്തിൽ പ്രവേശിച്ച് ലസികാവാഹിനികളിലൂടെ സഞ്ചരിച്ച്  ലസികാഗ്രന്ഥിയിലെത്തി അത് വീർക്കുകയാണ് ബ്യൂബോണിക് പ്ലേഗിൽ സംഭവിക്കുന്നത്.  രക്തം, കഫം, അല്ലെങ്കിൽ ലസികാദ്രവം എന്നിവയിലെ ബാക്ടീരിയകൾ കണ്ടെത്തി രോഗനിർണയം നടത്താനാകും. 

പ്ലേഗ് കൂടുതലുള്ള പ്രദേശങ്ങളിൽ ചത്ത മൃഗങ്ങളെ കൈകാര്യം ചെയ്യാതിരിക്കുന്നതിനുളള പൊതുജനനടപടികൾ സ്വീകരിക്കുന്നതിലൂടെ പ്ലേഗ് തടയാം.  പ്ലേഗ് പ്രതിരോധത്തിന് വാക്സിനുകൾ പ്രയോജനപ്പെടുന്നതായി കണ്ടെത്തിയിട്ടില്ല.  സ്ട്രെപ്റ്റോമൈസിൻ, ജെൻ്റാമൈസിൻ, ഡോക്സിസൈക്ലിൻ എന്നിവയുൾപ്പെടെ നിരവധി ആൻറിബയോട്ടിക്കുകൾ ചികിത്സയ്ക്ക് ഫലപ്രദമാണ്.    പ്ലേഗ് ബാധിച്ച് ചികിത്സകിട്ടാത്തവരിൽ 30% മുതൽ 90% വരെ മരിക്കാനിടയാകുന്നു..   സാധാരണയായി പത്ത് ദിവസത്തിനുള്ളിൽ മരണം സംഭവിക്കും.  ചികിത്സിച്ചാൽ മരണ സാധ്യത ഏകദേശം 10% ആണ്.  ആഗോളതലത്തിൽ 2010 നും 2015 നും ഇടയിൽ 3248 കേസുകൾ രേഖപ്പെടുത്തിയതിൽ 584 പേർ മരിച്ചു.  ഡെമോക്രാറ്റിക് റിപ്പബ്ലിക് ഓഫ് കോംഗോ, മഡഗാസ്കർ, പെറു എന്നിവയാണ് ഏറ്റവും കൂടുതൽ കേസുകളുള്ള രാജ്യങ്ങൾ. 

14-ാം നൂറ്റാണ്ടിൽ ഏഷ്യ, യൂറോപ്പ്, ആഫ്രിക്ക എന്നിവിടങ്ങളിൽ വ്യാപിക്കുകയും ഏകദേശം 50 ദശലക്ഷം ആളുകളെ കൊല്ലുകയും ചെയ്ത കറുത്ത മരണത്തിന് കാരണം പ്ലേഗ് ആയിരുന്നു.   ഇത് യൂറോപ്യൻ ജനസംഖ്യയുടെ 25% മുതൽ 60% വരും.   പ്ലേഗ് നിരവധി തൊഴിലാളികളെ കൊന്നൊടുക്കിയതിനാൽ, തൊഴിലാളികളുടെ ലഭ്യതക്കുറവ് കാരണം കൂലി വർദ്ധിച്ചു.  ചില ചരിത്രകാരന്മാർ ഇത് യൂറോപ്യൻ സാമ്പത്തിക വികസനത്തിൽ ഒരു വഴിത്തിരിവായി കാണുന്നു.  ആറാം നൂറ്റാണ്ടിൽ കിഴക്കൻ റോമൻ സാമ്രാജ്യത്തിൽ നിന്ന് ഉത്ഭവിച്ച ജസ്റ്റീനിയൻ പ്ലേഗിനും 1855-ൽ യുനാൻ പ്രവിശ്യയിൽ നിന്ന് ഉത്ഭവിച്ച ചൈന, മംഗോളിയ, ഇന്ത്യ എന്നിവിടങ്ങളെ ബാധിച്ച മൂന്നാമത്തെ പകർച്ചവ്യാധിക്കും ഈ രോഗം കാരണമായിരുന്നു  "ഗ്രോയിൻ" എന്നർത്ഥം വരുന്ന βουβών എന്ന ഗ്രീക്ക് പദത്തിൽ നിന്നാണ് ബ്യൂബോണിക് എന്ന പദം ഉരുത്തിരിഞ്ഞത്.  " ബുബോസ് " എന്ന പദം വീർത്ത ലസികാഗ്രന്ഥികളെ സൂചിപ്പിക്കാനും ഉപയോഗിക്കുന്നു. 

 റഫറൻസുകൾ